b'\n_START_ARTICLE_\nKarl L\xc3\xb6with\n_START_SECTION_\n\xc5\xbdivljenje\n_START_PARAGRAPH_\nKarl L\xc3\xb6with se je rodil 9. januarja 1897, Wilhelmu in Margarete L\xc3\xb6with. Njegov o\xc4\x8de je bil znani slikar. Obiskoval je realko v M\xc3\xbcnchenu. Po maturi se je kot prostovoljec pridru\xc5\xbeil nem\xc5\xa1ki vojski v prvi svetovni vojni. Med vojno je bil huje ranjen in je nekaj \xc4\x8dasa bil v italijanskem vojnem ujetni\xc5\xa1tvu. 1917 so ga izpustili, tako da se je lahko vrnil v doma\xc4\x8de mesto._NEWLINE_Tam se je lotil \xc5\xa1tudija biologije in filozofije. 1919 je z m\xc3\xbcnchenske univerze pre\xc5\xa1el v Freiburg na Univerzo Alberta Ludwiga, kjer je \xc5\xa1tudiral pri Edmundu Husserlu, njegovemu tedanjemu asistentu Martinu Heideggerju ter pri zoologu Hansu Spemannu. 1922. se je ponovno vrnil na Univerzo v M\xc3\xbcnchenu, kjer je promoviral 1923. pri fenomenologu Moritzu Geigerju s \xc5\xa1tudijo \xc2\xbbRazlaga o Nietzschejevi samo-interpretaciji in o interpretacijah Nietzscheja\xc2\xab. Leta 1924 je sledil Martinu Heideggerju v Marburg, kjer je med drugim spoznal Lea Straussa, Gerharda Kr\xc3\xbcgerja, Hermanna Deckerta in Hans-Georga Gadamerja 1928. se je habilitiral pri Heideggerju na temo \xc2\xbbIndividuum v vlogi so\xc4\x8dloveka\xc2\xab. Nato je vse do 1934. kot docent (Privatdozent) predaval na Univerzi v Marburgu o filozofiji zgodovine, filozofiji eksistence, filozofski antropologiji ter psihoanalizi._NEWLINE_Ob prihodu nacistov na oblast mu je bilo onemogo\xc4\x8deno akademsko delo, saj je za Jude veljala prepoved pou\xc4\x8devanja in publiciranja. Tako je moral 1934. emigrirati in je s pomo\xc4\x8djo Rockefellerjeve \xc5\xa1tipendije od\xc5\xa1el v Rim, kjer je v naslednjih dveh letih kon\xc4\x8dal svoji monografiji \xc2\xbbNietzschejeva filozofija ve\xc4\x8dnega vra\xc4\x8danja enakega\xc2\xab in \xc2\xbbJacob Burckhardt\xc2\xab._NEWLINE_Nato se je preselil na Japonsko, kjer je med letoma 1936 in 1941 predaval kot profesor na Cesarski univerzi T\xc5\x8dhoku v Sendaiju (dana\xc5\xa1nja Univerza T\xc5\x8dhoku). Spri\xc4\x8do pakta med Japonsko in Nem\xc4\x8dijo je moral L\xc3\xb6with zapustiti Japonsko, saj ta ve\xc4\x8d ni tolerirala nem\xc5\xa1kih emigrantov. Tokrat je od\xc5\xa1el v ZDA, kjer se je na priporo\xc4\x8dilo Paula Tillicha in Reinholda Niebuhra zaposlil na Teolo\xc5\xa1kem semeni\xc5\xa1\xc4\x8du v Hartfordu. Iz tega \xc4\x8dasa izvirajo njegovi najbolj znani spisi \xc2\xbbOd Hegla do Nietzscheja\xc2\xab ter \xc2\xbbSvetovna zgodovina in dogajanje odre\xc5\xa1itve\xc2\xab (Weltgeschichte und Heilsgeschehen; ang. naslov: Pomen v zgodovini - Meaning in History). V pismu Leu Straussu iz leta 1948 je L\xc3\xb6with svoj polo\xc5\xbeaj na semeni\xc5\xa1\xc4\x8du opisal, da je kot\xc2\xa0\xc2\xbbriba, ki na suhem pesku protestantske teologije hlepi po vodi in zraku\xc2\xab.'